Propunere de DECIZIE A CONSILIULUI de modificare a Deciziei 2007/198/Euratom de înființare a întreprinderii comune europene pentru ITER și pentru dezvoltarea energiei de fuziune, cu oferirea unor avantaje conexe /* COM/2014/0459 final - 2014/0215 (NLE) */





EXPUNERE DE MOTIVE 1. CONTEXTUL PROPUNERII În concluziile sale din 12 iulie 2010 cu privire la Comunicarea Comisiei „Situația ITER și posibilități de evoluție”, Consiliul a solicitat Comisiei Europene să analizeze și să găsească soluții pentru modul în care Comisia, statele membre și întreprinderea comună europeană pentru ITER și pentru dezvoltarea energiei de fuziune „Fusion for Energy” (F4E) ar trebui să își execute responsabilitățile și sarcinile cu privire la ITER. În documentul de lucru al serviciilor Comisiei intitulat „Către o gestionare și o guvernanță solidă a proiectului ITER” și emis la 9 noiembrie 2010, a fost identificată o listă de acțiuni detaliată, care vizau, la nivel internațional, în principal Organizația ITER (IO), iar la nivel european, cu precădere F4E. Ca urmare a aderării Croației la Uniunea Europeană la data de 1 iulie 2013, statutul F4E va fi modificat pentru a acorda Croației drepturi de vot în Consiliul de administrație al F4E. Cu ocazia acestei modificări și în conformitate cu documentul de lucru al serviciilor Comisiei din 2013, Comisia propune adoptarea unor modificări suplimentare pentru a îmbunătăți gestionarea și guvernanța F4E. Aceste propuneri au fost discutate pe larg cu membrii Consiliului de administrație al F4E și, în urma discuțiilor, Consiliul de administrație a adoptat cu unanimitate de voturi modificările propuse în cadrul reuniunii sale din 9-10 decembrie 2013. În conformitate cu procedura de modificare prevăzută la articolul 21 din statutul F4E, după aprobarea de către Consiliul de administrație a modificărilor propuse, Comisia poate prezenta Consiliului, spre aprobare, propunerea de modificare a statutului. Prin urmare, în conformitate cu articolul 50 din Tratatul de instituire a Comunității Europene a Energiei Atomice (Euratom) și cu articolul 21 din statutul F4E, Comisia prezintă Consiliului o propunere de aprobare a modificărilor menționate anterior. 2. REZULTATELE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI Membrii Consiliului de administrație al F4E sunt principalele părți interesate de F4E. Toate statele membre, Elveția și Euratom sunt reprezentate, iar consultarea și acordul acestora sunt necesare pentru orice propunere de modificare a statutului F4E, în conformitate cu articolul 6 alineatul (4) din statutul F4E. Din acest motiv, în iunie 2013, Comisia a prezentat Consiliului de administrație un proiect de propunere de modificare a statutului F4E. Consiliul de administrație a hotărât ulterior înființarea unui grup ad-hoc, condus de președintele Consiliului de administrație, cu misiunea de a ajunge la un consens al tuturor membrilor cu privire la propunerile de modificare a statutului. Prima reuniune a grupului ad-hoc a avut loc la data de 21 octombrie 2013, iar în urma acesteia a fost elaborată o propunere, care a fost prezentată Consiliului de administrație la 9-10 decembrie 2013. În cadrul reuniunii respective, Consiliul de administrație a adoptat, cu unanimitate de voturi, modificările propuse, iar în prezent Comisia poate prezenta propunerea Consiliului spre aprobare. 3. ELEMENTE JURIDICE ALE PROPUNERII 1. Redefinirea rolului Comitetului executiv, crearea unui Comitet pentru achiziții și contracte și a unui Birou Sarcinile încredințate, în prezent, Comitetului executiv vor fi împărțite între două comitete: un „Comitet de administrare și gestionare” și un „Comitet pentru achiziții și contracte”. Separarea propusă a sarcinilor respective permite o mai bună aliniere între componența celor două comitete, primul fiind alcătuit din reprezentanți ai membrilor, iar cel de-al doilea - din experți care acționează în nume propriu. Comitetul de administrare și gestionare va pregăti, printre altele, avize și recomandări pentru Consiliul de administrație cu privire la buget, planul estimativ al resurselor, conturile anuale, planul proiectului, programul de lucru etc. Comitetul pentru achiziții și contracte va oferi recomandări directorului F4E cu privire la atribuirea contractelor și va avea doar un rol consultativ, spre deosebire de Comitetul executiv actual, care are atribuții de aprobare. Această modificare este în deplină concordanță cu prerogativele acordate directorului F4E în calitatea sa de ordonator de credite. Serviciul de Audit Intern al Comisiei a subliniat că directorul este răspunzător pentru atribuirea contractelor și că acesta nu ar trebui să delege această responsabilitate unui comitet ai cărui membri sunt numiți ad personam de către Consiliul de administrație. „Biroul”, un comitet care nu a fost definit în decizia inițială a Consiliului de înființare a F4E, a fost creat printr-o decizie a Consiliului de administrație din 2011 ca organism auxiliar, pentru a sprijini Consiliul de administrație în pregătirea deciziilor sale. Se propune acum includerea acestui comitet în statutul F4E, întrucât Consiliul de administrație consideră că acesta s-a dovedit a fi un instrument util, care îi permite să-și desfășoare activitatea în mod mai eficient. 2. Consolidarea drepturilor Euratom în ceea ce privește „rezerva referitoare la legalitate” În conformitate cu articolul 6 alineatul (6) din statutul actual al F4E, Euratom are dreptul să-și exprime rezerva cu privire la o decizie a Consiliului de administrație în cazul în care consideră că este posibil ca decizia respectivă să contravină legislației comunitare. Într-un astfel de caz, decizia este suspendată și este sesizată Comisia în vederea analizei legalității deciziei. Totuși, Consiliul de administrație poate să adopte o decizie chiar și în cazul în care Comisia adoptă un aviz de contestare a legalității acesteia. Consolidarea drepturilor Comisiei cu privire la dispoziția privind „rezerva referitoare la legalitate” ar asigura consecvența deciziilor Consiliului de administrație cu legislația comunitară, în concordanță cu articolul 17 din Tratatul privind Uniunea Europeană, conform căruia Comisia „asigură aplicarea tratatelor, precum și a măsurilor adoptate de instituții în temeiul acestora”. Ca urmare a modificării propuse, Consiliul de administrație nu poate adopta o decizie în cazul în care Comisia a emis un aviz prin care contestă legalitatea acesteia. 3. Parteneriate privilegiate cu organizații desemnate în domeniul cercetării științifice și tehnologice privind fuziunea Această modificare urmărește să creeze o relație stabilă cu Laboratoarele Europene de Cercetare privind Fuziunea (EFL). O astfel de relație este importantă pentru funcționarea eficientă și eficace a programului european de fuziune, pentru F4E în îndeplinirea responsabilităților sale și pentru Laboratoarele Europene de Cercetare privind Fuziunea în vederea optimizării capacității și a participării acestora. Pentru laboratoarele de cercetare privind fuziunea, aceasta ar oferi un cadru stabil pentru planul de activități multianual, în timp ce pentru F4E aceasta ar constitui un sprijin constant și fiabil pentru cercetare și dezvoltare, pe baza cunoștințelor și a know-how-ului care au fost dezvoltate de programul european de fuziune în ultimii 30 de ani de activitate și care vor fi dezvoltate în viitor. Pentru programul european de fuziune, beneficiul ar consta într-o mai bună utilizare a resurselor, asigurând, printre altele, reducerea blocajelor și a dublării eforturilor și combinarea optimă a finanțării naționale cu finanțarea comunitară furnizată prin intermediul F4E. 4. Adaptare rezultată din noul regulament financiar cadru Noul regulament financiar cadru pentru organismele menționate la articolul 208 din Regulamentul (UE, Euratom) nr. 966/2012 al Parlamentului European și al Consiliului a fost adoptat de curând de către Comisie. Noul regulament conține dispoziții care trebuie să fie incluse în actul de constituire (decizia Consiliului) sau în actul fundamental (statutul) de constituire a organismelor respective, vizând, de asemenea, F4E. Modificările sunt pur tehnice și nu afectează fondul propunerii aprobate de Consiliul de administrație. În această privință, este important de remarcat că, în conformitate cu articolul 208 alineatul (3), auditorul intern al Comisiei exercită atribuțiile de auditor intern al F4E. Prin urmare, articolul 5 alineatul (2) din decizia Consiliului, care stipulează că întreprinderea comună își constituie propriul serviciu de audit intern, trebuie să fie eliminat. De asemenea, punctul 3 din anexa 3 la statut a fost modificat în consecință pentru a stipula că întreprinderea comună instituie o structură de audit. 5. Modificare necesară pentru a alinia statutul la noul act fundamental pentru finanțarea activităților F4E, aprobat de Consiliu în decembrie 2013 Decizia Consiliului privind finanțarea activităților F4E pentru perioada 2014-2020 implică modificarea statutului F4E. În prezent, articolul 12 litera (a) din statutul F4E prevede punerea la dispoziție a contribuțiilor Euratom prin programele comunitare de cercetare și formare, adoptate în temeiul articolului 7 din tratat. Dispoziția respectivă trebuie să fie modificată pentru a ține seama de faptul că finanțarea F4E pentru perioada 2014-2020 nu se va face prin programul-cadru Euratom, ci prin noua decizie a Consiliului întemeiată pe articolul 47 din tratat. De asemenea, un nou articol 5aa se inserează în decizia Consiliului de înființare a „Fusion for Energy”, pentru a consolida protecția intereselor financiare ale membrilor săi de către întreprinderea comună. 6. Drepturi de vot pentru Croația Prin decizia Consiliului de administrație adoptată în cadrul reuniunii din 10-11 iunie 2013, se propune să se acorde Croației două drepturi de vot în Consiliul de administrație. 4. IMPLICAȚII BUGETARE Propunerea de decizie a Consiliului nu are implicații bugetare. Finanțarea activităților F4E pentru perioada 2014-2020 a fost stabilită prin Decizia 2013/791/Euratom a Consiliului din 13 decembrie 2013. 2014/0215 (NLE) Propunere de DECIZIE A CONSILIULUI de modificare a Deciziei 2007/198/Euratom de înființare a întreprinderii comune europene pentru ITER și pentru dezvoltarea energiei de fuziune, cu oferirea unor avantaje conexe CONSILIUL UNIUNII EUROPENE, având în vedere Tratatul de instituire a Comunității Europene a Energiei Atomice, în special articolul 47 alineatele (3) și (4) și articolul 48, având în vedere propunerea Comisiei Europene, întrucât: (1) Decizia Consiliului 2007/198/Euratom[1] a înființat întreprinderea comună europeană pentru ITER și pentru dezvoltarea energiei de fuziune (denumită în continuare „întreprinderea comună”) pentru a contribui, în numele Comunității Europene a Energiei Atomice (denumită în continuare „Euratom”), la Organizația Internațională a Energiei de Fuziune ITER și la activitățile din cadrul abordării extinse desfășurate împreună cu Japonia, precum și pentru a pregăti și a coordona un program de activități în vederea construirii unui reactor de fuziune experimental și a instalațiilor conexe. (2) Decizia 2007/198/Euratom a fost modificată prin Decizia Consiliului 2013/791/Euratom[2] pentru a permite finanțarea activităților realizate de către întreprinderea comună în perioada 2014-2020. (3) În concluziile sale din 12 iulie 2010 privind Comunicarea Comisiei intitulată „Situația ITER și posibilități de evoluție”[3], Consiliul a solicitat Comisiei să analizeze și să găsească soluții pentru modul în care Comisia, statele membre și întreprinderea comună ar trebui să își execute responsabilitățile și sarcinile cu privire la ITER. (4) În documentul de lucru al serviciilor Comisiei „Către o gestionare și o guvernanță solidă a proiectului ITER”[4] emis la 9 noiembrie 2010, a fost identificată o listă detaliată de acțiuni care trebuie realizate fie la nivel internațional, în principal de către Organizația ITER, fie la nivel european, cu precădere de către întreprinderea comună. (5) Ca urmare a aderării Croației la Uniune la data de 1 iulie 2013, este necesar să se modifice statutul întreprinderii comune pentru a acorda Croației drepturi de vot în Consiliul de administrație al întreprinderii comune. De asemenea, este necesar să se aducă modificări suplimentare statutului respectiv în vederea îmbunătățirii gestionării și guvernanței întreprinderii comune. Pentru a ține seama de modificările aduse Tratatului de instituire a Comunității Europene a Energiei Atomice de Tratatul de la Lisabona, este necesar, de asemenea, să se actualizeze trimiterea la dispozițiile privind Curtea de Justiție a Uniunii Europene. (6) Consiliul de administrație al întreprinderii comune a aprobat modificările propuse de Comisie la Decizia 2007/198/Euratom, în conformitate cu statutul întreprinderii comune. (7) Ar trebui să se înființeze un Comitet de administrare și de gestionare, care să pregătească avize și recomandări pentru adoptarea documentelor cheie de către Consiliul de administrație. De asemenea, comitetul respectiv ar trebui să ofere orientări sau recomandări cu privire la aspecte administrative și financiare specifice, la cererea directorului sau a Consiliului de administrație. Consiliul de administrație ar trebui să aibă competența de a delega sarcini comitetului. Orice membru al întreprinderii comune ar trebui să aibă dreptul de a desemna un reprezentant care să facă parte din comitetul respectiv. (8) Ar trebui să se înființeze un Comitet pentru achiziții și contracte, care să furnizeze recomandări directorului întreprinderii comune cu privire la atribuirea contractelor, a granturilor și alte aspecte conexe. Membrii comitetului respectiv ar trebui să fie desemnați în nume propriu de către Consiliul de administrație. (9) Ar trebui să se înființeze un Birou care să sprijine Consiliul de administrație în pregătirea deciziilor acestuia. Consiliul de administrație ar trebui să aibă competența de a delega sarcini Biroului. Membrii Biroului ar trebui să fie președintele Consiliului de administrație, președinții comitetelor de pe lângă Consiliul de administrație, un reprezentant al Euratom și un reprezentant al statului-gazdă a ITER (Franța). Consiliul de administrație ar trebui să aibă dreptul de a numi și alte persoane în cadrul Biroului. (10) În conformitate cu articolul 17 din Tratatul privind Uniunea Europeană, Comisia trebuie să asigure aplicarea tratatelor și a măsurilor adoptate de instituții în temeiul acestora. Prin urmare, drepturile Comisiei ar trebui să fie consolidate pentru a asigura consecvența deciziilor Consiliului de administrație cu legislația Uniunii. (11) Se dorește crearea unei rețele de organizații desemnate în domeniul cercetării științifice și tehnologice privind fuziunea pentru a oferi sprijin constant și pe termen lung întreprinderii comune, pe baza cunoștințelor și a know-how-ului care au fost dezvoltate de programul european de fuziune și care vor fi dezvoltate în viitor. (12) Este necesar să se țină seama de dispozițiile relevante din Regulamentul (UE, Euratom) nr. 966/2012 al Parlamentului European și al Consiliului[5] și din Regulamentul delegat (UE) nr. 1268/2012 al Comisiei[6], în special în ceea ce privește rolul auditorului intern al Comisiei ca auditor intern al întreprinderii comune. (13) Decizia 2007/198/Euratom, astfel cum a fost modificată prin Decizia 2013/791/Euratom, asigură finanțarea activităților întreprinderii comune pentru perioada 2014-2020. Articolul 12 litera (a) din statutul întreprinderii comune prevede punerea la dispoziție a contribuțiilor Euratom prin programele comunitare de cercetare și formare, adoptate în temeiul articolului 7 din tratat. Dispoziția respectivă ar trebui să fie modificată pentru a ține seama de faptul că finanțarea pentru perioada 2014-2020 nu se va mai face prin programul-cadru Euratom. (14) De asemenea, este necesar să se actualizeze Decizia 2007/198/Euratom în ceea ce privește dispozițiile privind protecția intereselor financiare ale membrilor. (15) Prin urmare, Decizia 2007/198/Euratom ar trebui să fie modificată în consecință, ADOPTĂ PREZENTA DECIZIE: Articolul 1 Decizia 2007/198/Euratom se modifică după cum urmează: (1) Articolul 5 se modifică după cum urmează: (a) la alineatul (1), se adaugă următoarea teză: „Întreprinderea comună poate acorda granturi și premii în conformitate cu normele din regulamentul său financiar.”; (b) alineatul (2) se elimină; (2) se inserează următorul articol 5aa: „Articolul 5aa Protecția intereselor financiare ale membrilor Întreprinderea comună se asigură că interesele financiare ale membrilor săi sunt protejate în mod corespunzător prin realizarea sau delegarea realizării unor controale interne și externe adecvate.”; (3) la articolul 9, alineatul (3) se înlocuiește cu următorul text: „Curtea de Justiție este competentă pentru acțiunile introduse împotriva întreprinderii comune, inclusiv împotriva deciziilor Consiliului de administrație al acesteia, în condițiile prevăzute la articolele 263 și 265 din Tratatul privind funcționarea Uniunii Europene”; (4) Anexa se modifică în conformitate cu anexa la prezenta decizie. Articolul 2 Aplicare Prezenta decizie intră în vigoare în a douăzecea zi de la data publicării sale în Jurnalul Oficial al Uniunii Europene. Adoptată la Bruxelles, Pentru Consiliu Președintele [1] Decizia 2007/198/Euratom a Consiliului din 27 martie 2007 de înființare a întreprinderii comune europene pentru ITER și pentru dezvoltarea energiei de fuziune, cu oferirea unor avantaje conexe (JO L 90, 30.3.2007, p. 58). [2] Decizia 2013/791/Euratom a Consiliului din 13 decembrie 2013 de modificare a Deciziei 2007/198/Euratom de înființare a întreprinderii comune europene pentru ITER și pentru dezvoltarea energiei de fuziune, cu oferirea unor avantaje conexe (JO L 349, 21.12.2013 p 100). [3] COM(2010) 226 final din 4 mai 2010. [4] SEC(2010) 1386 final din 9 noiembrie 2010. [5] Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 (JO L 298, 26.10.2012, p. 1). [6] Regulamentul delegat (UE) nr. 1268/2012 al Comisiei din 29 octombrie 2012 privind normele de aplicare a Regulamentului (UE, Euratom) nr. 966/2012 al Parlamentului European și al Consiliului privind normele financiare aplicabile bugetului general al Uniunii (JO L 362, 31.12.2012, p. 1) . ANEXĂ la Propunerea de Decizie a Consiliului de modificare a Deciziei 2007/198/Euratom de înființare a întreprinderii comune europene pentru ITER și pentru dezvoltarea energiei de fuziune, cu oferirea unor avantaje conexe ANEXĂ Anexa se modifică după cum urmează: (1) Articolul 5 se modifică după cum urmează: (a) titlul se înlocuiește cu următorul text: „Organisme și comitete”; (b) alineatul (2) se înlocuiește cu următorul text: „(2) Consiliul de administrație este asistat de Comitetul de administrare și gestionare și de către Birou, în conformitate cu articolele 8a și 9a.”; (c) se inserează următorul alineat (2a): „(2a) Comitetele întreprinderii comune sunt Comitetul de administrare și gestionare, Biroul și Comitetul pentru achiziții și contracte (denumite în continuare „comitetele”).”; (d) alineatul (3) se înlocuiește cu următorul text: (3) Directorul solicită asistența Comitetului pentru achiziții și contracte, în conformitate cu articolul 8b.”; (e) se adaugă următorul alineat (4): „(4) Consiliul de administrație și directorul solicită asistența Grupului consultativ pentru probleme tehnice, în conformitate cu articolul 9.”; (2) Articolul 6 se modifică după cum urmează: (a) Alineatul (3) se modifică după cum urmează: (i) literele (b) și (c) se înlocuiesc cu următorul text: „(b) să înființeze organisme subsidiare; (c) să numească președinții și membrii comitetelor și ai oricăror organisme subsidiare înființate în conformitate cu dispozițiile de la litera (b); (ii) la litera (d), cuvintele „programele de lucru” sunt înlocuite de cuvintele „programul de lucru”; (iii) litera (e) se înlocuiește cu următorul text: „(e) să adopte bugetul anual (inclusiv părțile specifice legate de costurile administrative și cu personalul) și să emită un aviz cu privire la conturile anuale;”; (iv) litera (n) se înlocuiește cu următorul text: „(n) să aprobe încheierea de acorduri sau convenții de cooperare cu țări terțe și cu instituții, întreprinderi sau persoane din țări terțe sau cu organizații internaționale, cu excepția procedurilor de achiziții pentru activitățile menționate la articolul 3 alineatul (1) literele (b)-(c) și la articolul 3 alineatul (2) litera (a);”; (v) litera (o) se înlocuiește cu următorul text: „(o) să evalueze raportul anual privind progresele realizate de întreprinderea comună în ceea ce privește programul său de lucru și resursele sale;”; (vi) litera (q) se elimină; (b) la alineatul (6), al treilea și al patrulea paragraf sunt înlocuite cu următorul text: „Comisia poate să-și exprime avizul cu privire la legalitatea deciziei Consiliului de administrație în termen de o lună de la solicitarea avizului acesteia; în caz contrar, se consideră că decizia Consiliului de administrație a fost susținută. Consiliul de administrație își reexaminează decizia având în vedere avizul emis de Comisie pentru a asigura în mod corespunzător conformitatea cu legislația comunitară.”; (c) alineatele (9) și (10) se înlocuiesc cu următorul text: „(9) Cu excepția cazurilor în care se prevede altfel în situații speciale, directorul întreprinderii comune și președinții comitetelor participă la reuniunile Consiliului de administrație. (10) Consiliul de administrație își adoptă regulamentul de procedură cu o majoritate de două treimi din totalul voturilor. Consiliul de administrație aprobă regulamentul de procedură al comitetelor cu o majoritate de două treimi din totalul voturilor.”; (3) Articolul 7 se elimină. (4) Articolul 8 alineatul (4) se modifică după cum urmează: (a) primul paragraf se înlocuiește cu următorul text: „Directorul pune în aplicare programul de lucru și coordonează derularea activităților prevăzute la articolul 3. Acesta furnizează Consiliului de administrație, comitetelor și tuturor celorlalte organisme subsidiare, toate informațiile necesare pentru exercitarea atribuțiilor lor.”; (b) la literele (c) și (i), cuvintele „programele de lucru” sunt înlocuite de cuvintele „programul de lucru”; (c) literele (j) și (k) se înlocuiesc cu următorul text: „(j) să elaboreze alte rapoarte care pot fi solicitate de către Consiliul de administrație sau de către comitete; (k) să asiste Consiliul de administrație și comitetele prin asigurarea serviciilor de secretariat;”; (5) se inserează următoarele articole 8a și 8b: „Articolul 8a Comitetul de administrare și gestionare 1. La cererea directorului sau a Consiliului de administrație, Comitetul de administrare și gestionare oferă orientări sau recomandări cu privire la aspecte specifice legate de planificarea administrativă și financiară a întreprinderii comune și îndeplinește orice alte sarcini pe care i le poate delega Consiliul de administrație. 2. Comitetul de administrare și gestionare pregătește, în special, avize și recomandări pentru Consiliul de administrație cu privire la buget, conturile anuale, planul proiectului, programul de lucru, planul estimativ al resurselor, planul schemei de personal, planul politicii de personal și alte aspecte conexe. 3. Consiliul de administrație numește membrii Comitetului de administrare și gestionare dintre reprezentanții numiți de membri. Un membru al comitetului este Euratom. 4. Membrii Comitetului de administrare și gestionare își îndeplinesc sarcinile în interesul general al întreprinderii comune. 5. Sub rezerva aprobării prealabile de către Consiliul de administrație, Comitetul de administrare și gestionare își adoptă regulamentul de procedură. Articolul 8b Comitetul pentru achiziții și contracte 1. Comitetul pentru achiziții și contracte oferă directorului recomandări privind strategiile referitoare la activitățile de achiziții și de acordare a granturilor, precum și la atribuirea și monitorizarea contractelor și alte aspecte conexe. 2. Consiliul de administrație numește membrii Comitetului pentru achiziții și contracte din rândul persoanelor cu o bună reputație și cu experiență profesională în domeniul contractelor și achizițiilor. Membrii Consiliului de administrație nu sunt membri ai Comitetului pentru achiziții și contracte. 3. Membrii Comitetului pentru achiziții și contracte nu primesc dispoziții, aceștia fiind independenți în exercitarea activităților lor. 4. Sub rezerva aprobării prealabile de către Consiliul de administrație, Comitetul pentru achiziții și contracte își adoptă regulamentul de procedură.”; (6) Articolul 9 se înlocuiește cu următorul text: „Articolul 9 Grupul consultativ pentru probleme tehnice 1. Grupul consultativ pentru probleme tehnice oferă consultanță Consiliului de administrație și directorului, după caz, cu privire la adoptarea și punerea în aplicare a planului de proiect și a programului de lucru. 2. Consiliul de administrație numește membrii Grupului consultativ pentru probleme tehnice din rândul persoanelor cu o bună reputație și cu experiență profesională în aspectele științifice și tehnice privind fuziunea și activitățile conexe. 3. Membrii Grupului consultativ pentru probleme tehnice nu primesc dispoziții, aceștia fiind independenți în exercitarea activităților lor, în interesul general al întreprinderii comune. 4. Sub rezerva aprobării prealabile a Consiliului de administrație, Grupul consultativ pentru probleme tehnice își adoptă regulamentul de procedură.”; (7) Se inserează următorul articol 9a: „Articolul 9a Biroul 1. Biroul asistă Consiliul de administrație în pregătirea deciziilor sale și efectuează orice alte sarcini pe care i le poate delega Consiliul de administrație. 2. Membrii Biroului sunt președintele Consiliului de administrație, președinții comitetelor, un reprezentant al Euratom și un reprezentant al statului-gazdă a ITER. Consiliul de administrație poate numi și alți membri în Birou. 3. Președintele Biroului este președintele Consiliului de administrație. 4. Membrii Biroului își îndeplinesc sarcinile în interesul general al întreprinderii comune. 5. Sub rezerva aprobării prealabile de către Consiliul de administrație, Biroul își adoptă regulamentul de procedură.”; (8) Articolul 11 se înlocuiește cu următorul text: „Articolul 11 Programul de lucru și planul de estimare a resurselor Directorul pregătește în fiecare an prezentarea către Consiliul de administrație a planului de proiect, a planului de estimare a resurselor, a programului de lucru anual detaliat și a bugetului anual detaliat.”; (9) La articolul 12 alineatul (1), litera (a) se înlocuiește cu următorul text: „ (a) contribuția Euratom este pusă la dispoziție prin intermediul programelor de cercetare și instruire comunitare adoptate în conformitate cu articolul 7 din tratat sau prin orice altă decizie adoptată de Consiliu.”; (10) Articolul 14 se înlocuiește cu următorul text: „Articolul 14 Raportul anual Raportul anual prezintă punerea în aplicare a programului de lucru de către întreprinderea comună. În special, acesta evidențiază activitățile desfășurate de întreprinderea comună și evaluează rezultatele în funcție de obiectivele și de calendarul stabilit, riscurile asociate cu activitățile desfășurate, utilizarea resurselor și funcționarea generală a întreprinderii comune. Raportul anual este pregătit de director, este evaluat de Consiliul de administrație și este trimis de acesta, împreună cu evaluarea aferentă, membrilor, Comisiei, Parlamentului European și Consiliului.”; (11) La articolul 15 alineatul (1) al doilea paragraf, cuvintele „15 iunie” sunt înlocuite de cuvintele „1 iunie”; (12) Se inserează următorul articol 15a: „Articolul 15a Crearea de rețele cu organizații desemnate în domeniul cercetării științifice și tehnologice privind fuziunea 1. În promovarea activităților sale, întreprinderea comună se bazează pe cunoștințele și instalațiile dezvoltate de organizații publice de cercetare competente, care își desfășoară activitatea în domeniul cercetării și dezvoltării fuziunii. 2. Consiliul de administrație, la propunerea directorului, alcătuiește o listă, care va fi făcută publică, cuprinzând organizații competente desemnate de către membri care pot efectua activități de cercetare și dezvoltare pentru promovarea misiunilor întreprinderii comune, fie individual, fie în rețele. Astfel de activități pot fi eligibile pentru acordarea de sprijin financiar din partea întreprinderii comune. 3. Măsurile de punere în aplicare a dispozițiilor de la alineatele (1) și (2) ale prezentului articol asigură transparența și concurența între organizațiile publice de cercetare și trebuie să fie stabilite în regulamentul financiar și în normele de punere în aplicare a acestuia, menționate la articolul 13 și în anexa III.”; (13) În anexa I, se inserează următorul rând după rândul corespunzător Bulgariei: „ Croația || 2 ”; (14) Anexa II se modifică după cum urmează: (a) punctul 2 se înlocuiește cu următorul text: „2. Suma totală a cotizațiilor anuale ale membrilor pentru anul n este calculată pe baza resurselor anuale necesare pentru administrarea întreprinderii comune în anul respectiv, astfel cum au fost adoptate în cadrul planului estimativ al resurselor de către Consiliul de administrație”; (b) la punctul 4, se adaugă următoarea literă (c): „(c) Consiliul de administrație poate percepe plăți suplimentare din partea unui membru în cazul în care acesta din urmă nu-și plătește contribuția până la data stabilită.”; (15) Anexa III se modifică după cum urmează: (a) punctul 3 se înlocuiește cu următorul text: „3. Întreprinderea comună instituie o structură internă de audit.”; (b) la punctul 5 litera (c), cuvintele „programele anuale de lucru” sunt înlocuite de cuvintele „programul anual de lucru”; (c) la punctul 5, litera (f) se înlocuiește cu următorul text: „(f) reguli și proceduri pentru controlul financiar intern, inclusiv competențele delegate;”; (d) la punctul 5, se adaugă următoarea literă (k): „(k) reguli privind gestionarea granturilor.”; (e) la punctul 5, se adaugă următorul paragraf: „În sensul dispozițiilor de la litera (d), angajamentele bugetare pentru acțiuni care acoperă mai mult de un exercițiu financiar pot fi împărțite pe mai mulți ani, în rate anuale;”; (f) se adaugă următorul punct 10: „10. Întreprinderea comună adoptă dispoziții și reguli pentru crearea unei rețele cu organizații desemnate, menționată la articolul 15a din statut. Regulile respective asigură transparența și concurența între organizațiile publice europene de cercetare și precizează, în special, criteriile pe care trebuie să le îndeplinească o organizație pentru a fi inclusă pe lista organizațiilor competente desemnate de către membri.”.